แบงก์ฟันกำไรอื้อจ่ายบิลเคาน์เตอร์
ประชาชนแห่ชำระใบแจ้งหนี้ผ่านเคาน์เตอร์ธนาคารและนันแบงก์ ปี 2554 มีมากถึง 275 ล้านรายการ มีมูลค่าถึง 10.64 ล้านล้านบาท
5 เม.ย. 2555

ประชาชนแห่ชำระใบแจ้งหนี้ผ่านเคาน์เตอร์ธนาคารและนันแบงก์ ปี 2554 มีมากถึง 275 ล้านรายการ มีมูลค่าถึง 10.64 ล้านล้านบาท 
ฝ่ายระบบการชำระเงิน ธนาคารแห่งประเทศไทย (ธปท.) รายงานการชำระเงินตามใบแจ้งหนี้ที่เคาน์เตอร์ธนาคาร และผู้ให้บริการที่มิใช่สถาบันการเงิน (นันแบงก์) ณ สิ้นปี 2554 พบว่าธุรกรรมการรับจ่ายเงินตามใบแจ้งหนี้ของบริษัทผู้ให้บริการต่างๆ ทั้งค่าน้ำ ค่าไฟ ค่าโทรศัพท์ ค่าบริการเคเบิ้ลทีวี ค่าอินเตอร์เน็ต ประกันชีวิต ค่าผ่อนงวดรถยนต์ ค่าผ่อนบ้าน และอื่นๆ ผ่านเคาน์เตอร์สาขาของธนาคารพาณิชย์และนันแบงก์ มีปริมาณธุรกรรมเพิ่มขึ้นในรอบปี 2554 สูงถึง 10.64 ล้านล้านบาท เพิ่มขึ้น 61.74% จากปีก่อนหน้า
ทั้งนี้ หากพิจารณาตามจำนวนรายการที่ประชาชนผู้บริโภคมาใช้บริการชำระผ่านเคาน์เตอร์สาขาของธนาคารพาณิชย์และนันแบงก์ทั้งระบบ พบว่ามีมากถึง 275 ล้านรายการ หรือคิดเป็น 7.53 แสนรายการต่อวัน เพิ่มขึ้น 16.8 ล้านรายการ หรือ 6.51% เมื่อเทียบกับปี 2553 ที่มีการชำระ 258 ล้านรายการ โดยแบ่งเป็นรายการที่ชำระด้วยเงินสด 261.32 ล้านรายการต่อปี เพิ่มขึ้น 11.19 ล้านรายการ หรือ 4.48% จากปีก่อนหน้าที่มี 250.12 ล้านรายการต่อปี 
การเพิ่มขึ้นของการชำระเงินผ่านช่องทางดังกล่าวถือเป็นรายได้ค่าธรรมเนียมที่สำคัญในปัจจุบันของธนาคารและนันแบงก์ เพราะค่าธรรมเนียมการบริการต่อบิลอยู่ที่ประมาณ 10-15 บาท  
“มูลค่าการชำระเงินของระบบโดยปกติจะอยู่ใกล้เคียงกับมูลค่าของผลิตภัณฑ์มวลรวมภายในประเทศ (จีดีพี) 10.64 ล้านล้านบาท ถือว่าปกติ และแนวโน้มน่าจะเพิ่มขึ้นเรื่อยๆ เพราะถึงที่สุดคนยังนิยมชำระด้วยเงินสดการชำระที่เค้าเตอร์แบงก์ นันแบงก์ หรือ เค้าเตอร์เซอร์ซิสจึงค่อนข้างสะดวก แม้ว่าจะมีค่าบริการลูกค้าส่วนใหญ่ก็ยังเลือกใช้ โดยเฉลี่ยถ้าเป็นรายการที่ทำผ่านเค้าเตอร์แบงก์จะอยู่ที่ประมาณ 7 หมื่นกว่าบาท สูงกว่าเคต้าเตอร์ของนันแบงก์ที่เฉลี่ยอยู่ที่ 2,000 กว่าบาท” แหล่งข่าว ธปท.เปิดเผย